РЕГЛАМЕНТ (ЕО) № 1246/2007 НА КОМИСИЯТА
от 24 октомври 2007 година
за изменение на Регламент (ЕО) № 2076/2005 по отношение на удължаването на преходния период, предоставен на операторите от сектора на храните, внасящи рибно масло, предназначено за консумация от човека
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9 от него,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за консумация от човека (2), и по-специално член 16 от него,
като има предвид, че:
(1)
С Регламент (ЕО) № 853/2004 бяха определени специфичните правила за хигиената на храните от животински произход за предприятията за хранителни продукти. Посоченият регламент предвижда, че предприятията за хранителни продукти, произвеждащи рибно масло, предназначено за консумация от човека, следва да се съобразяват със съответните разпоредби от приложение III от него.
(2)
С Регламент (ЕО) № 854/2004 бяха определени специфичните правила за организиране на официалния контрол върху продуктите от животински произход. Той се прилага по отношение на дейностите и лицата, за които се прилага Регламент (ЕО) № 853/2004.
(3)
В член 7, параграф 3 от Регламент (ЕО) № 2076/2005 на Комисията от 5 декември 2005 г. относно определяне на преходни разпоредби за прилагането на Регламенти (ЕО) № 853/2004, (ЕО) № 854/2004 и (ЕО) № 882/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (3) се предвижда дерогация от изискванията за рибно масло за консумация от човека, определени в приложение III, раздел VIII, глава III, част Д от Регламент (ЕО) № 853/2004 за предприятията за хранителни продукти, така че те да могат да продължат до 31 октомври 2007 г. да внасят рибно масло от предприятия в трети страни, които са били одобрени за тази цел преди датата на влизане в сила на Регламент (ЕО) № 1664/2006 на Комисията (4).
(4)
В допълнение член 7, параграф 4 от Регламент (ЕО) № 2076/2005 предвижда дерогация от приложение VI към Регламент (ЕО) № 2074/2005 на Комисията от 5 декември 2005 г. за установяване на мерки за прилагане по отношение на някои продукти съгласно Регламент (ЕО) № 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) № 854/2004 на Европейския парламент и на Съвета и Регламент (ЕО) № 882/2004 на Европейския парламент и на Съвета, за дерогация от Регламент (ЕО) № 852/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (5) за рибно масло, което може да се внася в Общността до 31 декември 2007 г., за което е издаден сертификат, попълнен задължително и подписан преди 31 октомври 2007 г. в съответствие с националните законодателства, прилагащи се преди датата на влизане в сила на Регламент (ЕО) № 2074/2005.
(5)
Понастоящем изглежда, че третите страни няма да могат да се съобразят с изискванията за рибно масло за консумация от човека, определени в приложение III към Регламент (ЕО) № 853/2004, до 31 октомври 2007 г. По-специално, третите страни имат трудности от практически характер при адаптирането на условията за преработка в предприятията, произвеждащи рибно масло, за да се съобразят с тези изисквания. Тъй като вносът на рибно масло на основата на съществуващите изисквания не представлява никаква допълнителна опасност за човешкото здраве и за да се избегне всяко нарушение на търговията, е целесъобразно да се удължи с една година периодът на дерогация. Дерогацията, предвидена в член 7, параграф 3 от Регламент (ЕО) № 2076/2005, следва съответно да бъде удължена до 31 октомври 2008 г.
(6)
Дерогацията, предвидена в член 7, параграф 4, буква б) от Регламент (ЕО) № 2076/2005 следва също да бъде удължена до 31 декември 2008 г. за вноса в Общността на рибно масло, придружено от необходимия сертификат. В допълнение такива сертификати следва да бъдат задължително попълнени и подписани преди 31 октомври 2008 г.
(7)
Регламент (ЕО) № 2076/2005 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 7 от Регламент (ЕО) № 2076/2005 се изменя, както следва:
1.
В параграф 3 датата „31 октомври 2007 г.“ се заменя с датата „31 октомври 2008 г.“.
2.
В параграф 4 буква б) се изменя, както следва:
а)
датата „31 октомври 2007 г.“ се заменя с датата „31 октомври 2008 г.“;
б)
датата „31 декември 2007 г.“ се заменя с датата „31 декември 2008 г.“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2007 година.